Facebook, osim što je zabavna društvena mreža, može biti i vrlo opasna, a svjedoči tome posljednji slučaj ”hvatanja” maloljetnica preko grupe ”Foto modeli”.

Riječ je o prevari za koju su najvjerojatnije krivi Slavica S. i Jovan B. koji su trenutačno glavni osumnjičeni u istrazi koju provodi policija, izvještava Blic.

Naime, u Facebook grupi ”Foto modeli” Mia Nešić objavila je kako se traže djevojčice u dobi do 14 godina za posao fotomodela u Austriji te pozvala zainteresirane roditelje da joj je jave privatnom porukom.

Srećom, razgovori Slavice S. i Jovana B., glavnih osumnjičenih, dospjeli su u javnost gdje se jasno vidi da je riječ o velikoj prevari nad nezaštićenim maloljetnicama. „Mala ima 12 godina, majka joj je samohrana. Dao sam joj tvoj broj javit će ti se na Viber. Reci joj da je legalna agencija za dječje foto-modele, ostalo ću ja da završim”, poruka je to koju je Jovan B. napisao Slavici.

Nakon toga Slavica ga je pitala je li to Verica iz Bara koja joj se javila, na što joj je on odgovorio: „Da, Slavice, iz Bara je, samo joj reci da je legalan posao i zamaži joj nešto oči“. Nakon što su ovi razgovori dospjeli u javnost, policija je odmah reagirala te je Facebook grupa ugašena.

Prevarantski par surađivao je tako da bi prvo stekli povjerenje roditelja, za koje je bila zadužena Slavica kao ženska osoba, a onda prevarili maloljetnike, prenosi Večernji.